Pa sterf, dogter beseer in motorfietsongeluk  Frans Kruger (Foto: Facebook) Frans Kruger se tienjarige dogter is ernstig beseer in ŉ motorfietsongeluk wat Saterdagoggend sy lewe geëis het. Die motorfiets waarop Kruger en sy dogter was, het Saterdagoggend met ŉ bakkie in Noordrandstraat in Boksburg gebots. “By ER24-paramedici se aankoms op die toneel omstreeks 07:30 het hulle ŉ motorfietsryer aangetref wat geen tekens van lewe getoon het nie. Daar kon niks vir hom gedoen word nie, en hy is op die toneel deur paramedici dood verklaar,” het Ineke van Huyssteen, woordvoerder van ER24, gesê. Kruger se dogter is ernstig beseer in die botsing. “Paramedici het onmiddellik met gevorderde lewensondersteunende ingrypings begin. Sy is op die toneel behandel voordat sy per helikopter na ŉ hospitaal geneem is vir verdere mediese sorg.” Nie een van die insittendes van die bakkie is in die botsing beseer nie. Die presiese omstandighede rondom die voorval word deur die polisie ondersoek. Huldeblyke vir Kruger en wense van beterskap vir sy dogter stroom intussen op sosiale media in. Die Crusaders-motorfietsklub het sy medelye met Kruger se familie, vriende en medemotorfietsryers betuig. “Hou asseblief sy jong dogter in julle gedagtes en gebede.” Kruger was ook ŉ ywerige hengelaar. Die Mpumalanga-hengelfederasie het ook sy medelye betuig. “Dit is met groot leedwese dat ons verneem het van Frans Kruger se afsterwe. Sy dogter is ook in ŉ kritieke toestand in die hospitaal. Ons as provinsie bid saam vir Loretta en die familie. Mag Jesus julle in sy sterk arms omvou en mag Hy vir jul die lig wees in hierdie moeilike tyd. Julle is in ons gebede.”